钦定古今图书集成/明伦汇编/官常典/第531卷 > 伯荅儿
## 钦定古今图书集成/明伦汇编/官常典/第531卷 > 伯荅儿

按《元史抗忽思传》：“抗忽思子阿塔赤，阿塔赤子伯荅
儿袭千户，佩金符。时失烈吉叛，诏伯荅儿领阿速军
一千往征之。与瓮吉剌只儿瓦台军战于押里，复与
药木忽儿军战于秃剌及斡鲁欢之地。十五年春，至
伯牙之地，与赤怜军合战。五月，驻兵阿剌牙，与外剌
台宽赤哥思等军合战。其大将塔思不花树木为栅”，
积石为城，以拒大军。伯荅儿督勇士先登，拔之，伯荅
儿矢中右股，别里吉迷失以其功闻，赏白金。二十年，
授虎符、定远大将军、后卫亲军都指挥使，兼领阿速
军，充阿速拔都达鲁花赤。二十二年，征别失八里，军
于亦里浑、察罕儿之地，与秃阿不早麻军战，有功。二
十六年，征瀚海，敌势甚盛，大军乏食，其母乃咬真输
己帑及畜牧等给军食。世祖闻而嘉之，赐予甚厚。大
德四年，伯荅儿卒。长子斡罗思由宿卫仕至隆镇卫
都指挥使。次子福定袭职。